बृहदेश्वर मंदिर: चोल साम्राज्य की अद्भुत मिसाल  I इतिहास के अनजाने पहलू
Channel: Peepul Tree World (Live History India)
Date: 30/03/2022

तमिलनाडु के प्राचीन मंदिर स्थापत्य के क्षेत्र और भारत के इतिहास में एक महत्वपूर्ण स्थान रखते हैं, जहां से हमें हर साम्राज्य के बारे में जानकारी मिलती हैI इन्ही मंदिरों में से एक है बृहदीश्वर मंदिर, जिसको सबसे महान हिन्दू मंदिरों में से एक गिना जाता है! मगर क्या आप जानते हैं, कि इसके निर्माण का श्रेय सिर्फ चोल साम्राज्य को ही नहीं जाता और किसी ज़माने में ये अंग्रेजों के भी काम आया था?

तमिलनाडु के तंजावुर में स्थित बृहदीश्वर मंदिर का निर्माण बीसवें चोल शासक राजाराजा चोल प्रथम ने सन 1010 में किया था I द्रविड़ शैली में ग्रेनाइट और पत्थरों द्वारा निर्मित ये मंदिर अपने अद्भुत स्थापत्य, मूर्तियों और चित्रों के लिए मशहूर हैI इसके इतिहास और स्थापत्य से जुड़े पहलू अंतहीन हैं, जिन्होंने भारतीय इतिहास में एक अद्भुत छाप छोड़ीI आईये, हम आपको इनमें से कुछ पहलूओं के बारे में बताते हैंI

 बृहदीश्वर मंदिर की बेहतरीन विशेषताओं में से एक है, यहाँ का मुख्य विमानI 200 फीट ऊंचा ये विमान तेरह मंजिला हैंI इसको भगवान् शिव के निवास कैलाश पर्वत के नाम पर दक्षिण मेरु कहा जाता हैI इसको पत्थरों के खंड से पिरामिड के आकार में बनाया गया हैI यहाँ हर मंजिल देवी-देवताओं के चित्रों से भरपूर है I

इस विमान की सबसे बड़ी बात इसकी स्तूपिका है, जो अस्सी टन भारी पत्थर का खंड हैI इसको एक रैंप के ज़रिये उठाकर हाथियों द्वारा विमान की चोटी तक लाया गया था, जहां ये आज भी मौजूद है!

 क्या आप जानते हैं, कि बृहदीश्वर मंदिर में भारत का सबसे बड़ा मंदिर अभिलेख है? तमिल और ग्रन्थ लिपियों में रचित ये अभिलेख, हमें उन शासकों के बारे में बताते हैं, जिन्होंने इस मंदिर के निर्माण में सक्रिय भूमिका निभाई थीI साथ-ही-साथ हमें मंदिर के इतिहास के बारे में विस्तृत जानकारी भी मिलती है, जहां इसके रखरखाव और यहाँ तक यात्रियों और श्रधालुओं के रहने और भोजन के प्रबन्धन की जानकारियाँ भी मौजूद हैI इनमें से अधिकाँश अभिलेख चोल शासकों और कुछ नायक और मराठा शासकों के भी है, जो इस क्षेत्र में उनके काल के दौरान अपने प्रशासन के बारे में भी बताते हैं I

बृहदीश्वर मंदिर भारत के उन चंद मन्दिरों में गिना जाता है, जो सिर्फ अपने स्थापत्य विशेषताओं के लिए ही नहीं, बल्कि अपने चित्रों के लिए प्रसिद्ध हैI ये चित्र चोल और नायक साम्राज्य के दौरान बनाये गए थे, जो यहाँ के गर्भगृह में आज देखे जा सकते हैं I इनमें से कुछ चित्र नायक राजाओं द्वारा चोलों के शासन में बनें चित्रों की परत पर बनाए गए थेI अधितकर चित्र भगवान् शिव और अन्य देवी-देवताओं से जुड़ी घटनाओं का वर्णन करते हैंI दिलचस्प बात ये है, कि इसमें राजाराजा चोल प्रथम की अपने गुरु के साथ एक चित्र भी है, जो भारत में शाही चित्रों के पहले उदाहरणों में गिने जाते हैंI

भले ही बृहदीश्वर मंदिर के निर्माण का अधिकाँश श्रेय चोल साम्राज्य को जाता हो, मगर सोलहवीं से लेकर अट्ठारहवीं शताब्दी तक जब तंजावुर नायकों और मराठों के अधीन आया, तब इस मंदिर के प्रांगण में कई नयी इमारतें भी शामिल किये गए, जिनमें से नंदी का मंडप और अम्मान और सुब्रहमनियर को समर्पित मंदिर गिने जाते हैंI

अठारहवीं शताब्दी के अंत में आते-आते जब बृहदीश्वर मंदिर वीरान हो गया था, तब ब्रिटिश ईस्ट इंडिया कंपनी दक्षिण भारत में सामरिक तौर पर विस्तार कर रही थीI नतीजन, ये मंदिर 1800 के पूर्वार्ध तक उनकी सैन्य छावनी बनीं, जिसके बाद तंजावुर के तत्कालीन मराठा शासक सर्फोजी द्वितीय ने इसका पुननिर्माण करवायाI ठीक इसी दौरान, ये मंदिर लेफ्टिनेंट कर्नल विलियम लैम्बटन के भारतीय उपमहाद्वीप को मापने के दौरान एक महत्वपूर्ण स्थान भी बना I अपने त्रिकोणमई सर्वेक्षण के लिए, उन्होंने इस मंदिर के कुछ गोपुरम का इस्तेमाल किया और अपने भारी-भरकम मशीन को मंदिर के ऊपरी इलाके में भी चढ़वायाI लोकप्रिय दंतकथाओं के अनुसार, यहाँ सर्वेक्षण करवाई के दौरान, लैम्बटन की मशीन गिर गयी थी, जिसके कारण, यहाँ मौजूद एक मूर्ति को नुक्सान पहुंचा, जिसके क्षतिग्रस्त चेहरे के ऊपर उन्होंने अपना ही चेहरा लगवा दिया!

 बृहदीश्वर मंदिर शायद भारत का एकमात्र ऐसा मंदिर होगा,जिसको कई माध्यम से सम्मानित किया गया होI अगर हम वित्तीय मुद्रा की बात करें, तो सन 1954 में रिज़र्व बैंक ऑफ़ इंडिया द्वारा एक हज़ार के नोट जारी किए गए थे, जिसमें मंदिर का मनोरम दृश्य मौजूद थाI मगर जब तत्कालीन प्रधानमंत्री इंदिरा गाँधी ने काले धन को समाप्त करने की फिराक में इन नोटों की नोटबंदी की, तो इनकी महत्वता भी तब समाप्त हो गयी थी I ठीक वैसे ही, सन 2010 में जब मंदिर ने अपने निर्माण के हज़ार वर्ष पूरे किये, तब इंडिया पोस्ट द्वारा पांच रुपये के डाक टिकट और मुंबई के टकसाल द्वारा पांच और एक हज़ार के सिक्के जारी किये गए थेI वहीँ तमिलनाडु के तत्कालीन मुख्यमंत्री एम करूणानिधि ने सेमई चावल का नाम मंदिर के निर्माता राजाराजा चोल  प्रथम के नाम पर राजा-राजन- वन थाउजेंड कर दिया था!

1922 में भारतीय पुरातत्व विभाग के अंतर्गत आने के बाद, सन 1987 में बृहदीश्वर मंदिर गंगईकोंडाचोलपुरम मंदिर और ऐरातेश्वर मंदिर के साथ ‘ग्रेट लिविंग चोल टेम्पल्स’ के तहत यूनेस्को की विश्व धरोहर सूची में सन 1987 में आया I आज बृहदीश्वर मंदिर हर श्रद्धालु और यात्री के लिए धार्मिकता, स्थापत्य और इतिहास के पहलूँओं को एक सूत्र में बांधकर मंत्रमुग्ध करता है I

 

 Please subscribe to the channel and leave a comment below!

===============

Join us at https://www.livehistoryindia.com to rediscover stories that are deeply rooted in our history and culture.

Also, follow us on - 
Twitter: https://twitter.com/LiveHIndia
Facebook: https://facebook.com/LIveHistoryIndia
Instagram: https://instagram.com/LiveHistoryIndia

===============